Divinity: Original Sin II

Divinity: Original Sin II er et turbasert isometrisk rollespill utviklet og publisert av Larian Studios. Det er oppfølgeren til Divinity: Original Sin fra 2014, og ble lansert 14. september 2017. Spillet fikk svært god kritikk, og anmeldere mente det var blant de beste rollespillene gjennom tidene.

Plot 
Fortellingen tar oss med til Rivellon, rundt tusen år etter det første spillet. Biskop «Aleksander den uskyldige» erklærer at alle som kan utnytte «kilden» som gir magiske krefter, er kriminelle og må interneres. En gruppe internerte tar på seg oppgaven med å bekjempe ham, alle med forskjellige mål og historier. En rød prins, en opprører, en frafallen korsfarer, en menneskeetende alv, en besatt musiker og et forkledd vandrende skjelett er de som kan overbevises om å følge hovedpersonen i kampen.

Spillet 
Hovedkarakteren kan utformes etter spillerens egne preferanser. Egenskaper, rase, bakgrunn, yrke og talenter kan velges og tilpasses i ekte rollespillstil, eller man kan velge en av flere forhåndsdefinerte karakterer. Hovedpersonen kan rekruttere tre andre som kompanjonger, og disse kan spilles av andre i flerspillermodus.

Oppgaveløsning og kamper gir erfaringspoeng som igjen bestemmer karakterens erfaringsnivå. Møter man en motstander som er mye mer erfaren blir kampene svært vanskelige, og spilleren oppfordres til å rømme i stedet for å kjempe. Mange kamper er svært utfordrende noe som indirekte legger føringer for fremdriften i spillet ved at man neppe overlever om man gjør oppdrag i feil rekkefølger.

I likhet med Divinity: Original Sin kan miljøet manipuleres. Regn lager pytter med vann som leder strøm om de treffes av et lyn, og skyter man en flammende pil på en tønne med olje vil brennende olje spre seg utover. Hvem som gjør hva, og i hvilken rekkefølge blir derfor avgjørende. Dersom regnet kommer før frosten blir alt til is, mens dersom regnet kommer etterpå blir bakken bare våt. Søker karakteren deknig bak en stolpe blir den kanskje ikke truffet av piler, men om tønna med gift like bak går i stykker kan vedkommende bli stående midt i giftskyen.

Samtaler innen gruppa eller med andre personer, påvirker hvilke oppdrag man blir klar over og kan gjøre. Er man overbevisende og bruker sin egenskaper kan få utstyr eller informasjon man trenger siden, og flere oppgaver kan løses fredlig. Karakterene har av og til individuelle valgmuligheter i dialog med andre, og dialogmuligheter basert på rase eller bakgrunn er vanlig.

Spillet har også en game-master modus der du kan lage egne eventyr i samme universet.

Utvikling 
Spillet ble først annonsert 12. august 2015, og 26. august samme år startet finansieringen via Kickstarter. Målet på 500000$ ble nådd på under 12 timer, og over 40000 bidro med til sammen mer enn 2 millioner dollar til prosjektet.

Spillet ble laget av de samme personene som laget Divinity: Original Sin, bortsett fra at komponist Kirill Pokrovsky døde i 2015 og ble erstattet av Borislav Slavov.

Spillet kom som «early access» for Windows 15. september 2016.

Mottagelse 
Spillet fikk svært god kritikk, og nettstedet Metacritic, som samler anmeldelser, rangerte spillet som det beste i 2017 per november, da med en score på 93 basert på 64 anmeldelser. Mikkjell Lønning hos Gamer.no gav spillet 10/10 og kalte det: «Eit av tidenes beste rollespel». Eurogamers Rick Lane kalte spillet et mesterverk, og et spill uten sammeligning i bredde og dynamikk. Mange nettsteder gav spillet full score.

Per 15. november 2017 hadde ca 850000 eksemplarer av spillet blitt solgt via Steam.

Referanser

Eksterne lenker 
 

Videospill fra 2017
Windows-spill
Videorollespill
Videospill utviklet i Belgia